Objava obavijesti o odobrenju standardne izmjene specifikacije proizvoda za naziv u sektoru vina iz članka 17. stavaka 2. i 3. Delegirane uredbe Komisije (EU) 2019/33

(2019/C 304/07)

Ova obavijest objavljuje se u skladu s člankom 17. stavkom 5. Delegirane uredbe Komisije (EU) 2019/33 (1).

OBAVIJEST O ODOBRENJU STANDARDNE IZMJENE

„Bianco di Custoza”/„Custoza”

Referentni broj: PDO-IT-A0468-AM02

Datum obavijesti: 24.6.2019.

OPIS I RAZLOZI ODOBRENE IZMJENE

1. Članak 1. Specifikacije proizvoda: Naziv i vina

Opis i razlozi

Opis:

Dodatak kategorije riserva

Razlozi:

Dodatak kategorije riserva vinima „Custoza” povećava kvalitetu naziva tako da bolje izražava svojstva koja se odnose na starenje specifična za tu kategoriju.

Ta se izmjena podrazumijeva i izmjene odjeljaka 1.4. (Opis vinā) i 1.5. (Prakse proizvodnje vina – Najveći prinos) u jedinstvenom dokumentu.

2. Članak 2. Specifikacije proizvoda: Sorte grožđa

Opis i razlozi

Opis:

Pregled glavnih sorta i postoci: Sorta Bianca Fernanda dodana je u tri postojeće obvezne sorte, Garanega, Trebbiano Toscano i Trebbianello (lokalna biovrsta sorte Tocai Friuliano) i sada trebaju sačinjavati najmanje 70 % korištenog grožđa, a nijedno ne smije pojedinačno premašiti 45 %

Razlozi:

Da bi se odrazila tradicionalna praksa na tom području, Bianca Fernanda je uključena u obveznu sortu. Ove četiri sorte čine minimalno 70 % korištenog grožđa, a udio svake pojedinačne sorte ograničava se na maksimalnih 45 %, što znači da nijedna pojedinačna vrsta neće sačinjavati više od 31,5 %. Zbog toga se sukladno novom prijedlogu vino „Bianco di Custoza”/„Custoza” DOC mora napraviti s najmanje tri od četiri glavne sorte. Dok je to prema novoj specifikaciji već slučaj, prednost je te izmjene mogućnost korištenja tim četirima sortama na temelju kvalitete, uzimajući u obzir razvoj sezone, vrijeme berbe, lokaciju vinograda ili posebne aspekte proizvodnje.

Sorta Bianca Fernanda (lokalna varijanta sorte Cortese) prekriva više od 13 % proizvodnog područja vina „Custoza”, na kojem je priznata kao sastavna sorta naziva „Custoza”. Dodavanjem sorte Bianca Fernanda kao jedne od četiriju glavnih sorta vina nazivu se daje snažan element kvalitete i ugleda.

Ta izmjena podrazumijeva i izmjenu odjeljaka 1.4. (Opis vinā) i 1.7. (Glavne sorte vina) u jedinstvenom dokumentu.

3. Članak 4. Specifikacije proizvoda: Pravila vinogradarstva

Opis i razlozi

Opis:

(a) Uporaba kategorija superiore, riserva, spumante (pjenušavo vino) i passito (vino od prosušenog grožđa)

(b) Brisanje upućivanja na mogućnost uporabe vinogradarskih čestica „Custoza” za proizvodnju vina „Garda” DOC

(c) Smanjenje prinosa po hektaru za vino „Custoza” na 13 tona

(d) Dodavanje tablice s pojedinostima o maksimalnom prinosu i alkoholnoj jakosti za različite kategorije

(e) Preformuliranje točke o odabiru grožđa za vina passito bez promjene vrijednosti parametara

(f) Dodavanje četiriju točaka u kojima se navodi da, ako to zahtijeva udruženje za zaštitu te nakon savjetovanja sa stručnim organizacijama, regionalna tijela mogu: donositi odluke o različitim svrhama/primjenama grožđa i maksimalnoj količini grožđa po hektaru koja se može iskoristiti; smanjiti odobrene prinose grožđa i vina; i odobriti stvaranje zaliha viška prinosa za buduću uporabu do 20 % iznad maksimalnog prinosa

Razlozi:

(a) Usklađivanje s izmjenama unesenima u članak 1.

(b) Ta je mogućnost utvrđena u nacionalnom zakonodavstvu i više je nije potrebno uključiti u specifikaciju proizvoda.

(c) Potrebno je smanjiti prinos po hektaru radi povećanja kvalitete koja se podrazumijeva nazivom. U svakom slučaju, tom se izmjenom proizvodnja samo usklađuje sa stvarnim načinom sadnje vinove loze jer je stari sustav u potpunosti zamijenjen nasadom u redovima. Analiza je pokazala da su količine vina koje se puni u boce u zadnjih pet godina manje više jednake te da tržište može primiti samo dio proizvedenog vina, a samo manji postotak prodaje se po cijenama koje će vjerojatno vratiti profit vinogradarima te pridonijeti oblikovanju ugleda kvalitete tih vina na nacionalnim i međunarodnim tržištima. Vinogradari su stoga odlučno odabrali smanjiti količinu proizvodnje koja će se na tržište staviti kao „Custoza” DOC te ostatak iskoristiti za druga vina.

(d) Tablica s brojevima potrebna je za lakše tumačenje specifikacije.

(e) Taj je tekst potrebno ponovno napisati kako bi specifikaciju bilo lakše tumačiti.

(f) Tekst sada uključuje nekoliko pravila o vinogradarstvu koje je potrebno primijeniti u određenim posebnim uvjetima.

Ta izmjena podrazumijeva i izmjenu odjeljka 1.5. (Prakse proizvodnje vina – Najveći prinos) u jedinstvenom dokumentu.

4. Članak 5. Specifikacije proizvoda: Pravila proizvodnje vina

Opis i razlozi

Opis:

Unošenje mogućnosti da se vino od različitih sorta proizvodi odvojeno ili zajedno, uz navođenje da kada se od grožđa proizvode zasebna vina, ta se vina moraju miješati u prostorima proizvođača vina prije podnošenja zahtjeva za certifikaciju za stavljanje na tržište

Povećanje prinosa u vinu sa 65 % na 70 % za vina „Custoza”, „Custoza”spumante, „Custoza”superiore i „Custoza”riserva te prikaz prinosa u tablici

Granica od 15 % za miješanje vina iz različitih berba, s time da se ta praksa ograničava na vino iz prethodne godine uz zahtjev da se miješanje izvrši do 31. prosinca u godini uzgoja grožđa

Dodavanje datuma za stavljanje na tržište vina „Custoza”: 1. prosinca godine uzgoja grožđa

Dodavanje kategorije riserva, koja podrazumijeva vrijeme dozrijevanja od najmanje 12 mjeseci od 1. studenoga godine proizvodnje

Unošenje triju točaka u kojima se navodi da, ako to zahtijeva udruženje za zaštitu te nakon savjetovanja sa stručnim organizacijama, regionalna tijela mogu utvrditi nižu gornju granicu za količinu vina koje se može certificirati u odnosu na granicu utvrđenu u specifikaciji i na taj način zadržati u razlivenom stanju mošt i vina dobivena od viška grožđa, koji se, na zahtjev udruge za zaštitu, mogu certificirati.

Razlozi:

Prinos grožđa u vino povećan je na 70 % tako da su pravila zapravo odraz prinosa koji su ostvarili vinogradari zahvaljujući tehnološkom napretku na cijelom proizvodnom području u zadnjih 15 godina.

Ograničenje količine starijeg vina koje se može miješati te to ograničenje na vino iz prethodne godine uvedeni su samo radi kvalitete.

Datum stavljanja vina na tržište unesen je u cilju poboljšanja kvalitete.

Dodavanjem kategorije riserva za vina „Custoza” povećava se kvaliteta koja se podrazumijeva tim nazivom. Vina „Custoza” prepoznate kvalitete, starosti 12 mjeseci, na tržištu su već mnogo godina. Riječ je uglavnom o vinima s dugim razdobljem starenja i namijenjena su zrelijim talijanskim i međunarodnim tržištima.

Ove su zadnje tri točke dodane kako bi se tekst uskladio sa zakonodavstvom.

Ta izmjena podrazumijeva i izmjenu odjeljka 1.5. (Prakse proizvodnje vina – Najveći prinos) u jedinstvenom dokumentu.

5. Članak 6. Specifikacije proizvoda: Svojstva pri konzumaciji

Opis i razlozi

Opis:

(a) Dodavanje deskriptora boje za vino „Custoza”

(b) Povećanje najmanje količine suhog ekstrakta bez šećera na 17 g po litri

(c) Dodavanje kemijskih, fizičkih i organoleptičkih svojstava za novu kategoriju riserva

(d) Novi opis okusa vina spumante (pjenušava vina) kao „zero dosage do demi-sec”

(e) Unošenje završne točke u kojoj se navodi da vina iz bilo koje kategorije mogu također imati naznake drva ako su starjela u drvenoj posudi

Razlozi:

(a) Tim se dodavanjem osigurava da su pojedinosti boje ovog vina točno navedene.

(b) Tom se izmjenom nastoji prilagoditi specifikaciju proizvoda činjenici da vina „Custoza” na tržištu već imaju veće vrijednosti za taj parametar.

(c) Riječ je o dodavanju svojstava nove kategorije riserva, koja se nije nalazila u prethodnoj specifikaciji proizvoda.

(d) Ta je izmjena napravljena kao odgovor na zahtjeve tržišta.

(e) Ta je formulacija jasnija od prethodne verzije, čime se osigurava precizniji opis.

Ta izmjena podrazumijeva i izmjenu odjeljka 1.4. (Opisi vina) u jedinstvenom dokumentu.

6. Članak 8. Specifikacije proizvoda: Pakiranje

Opis i razlozi

Opis:

(a) Dodavanje pravila da se nazivi „Custoza”, „Custoza”superiore, „Custoza”riserva i „Custoza”passito mogu staviti na tržište samo u bocama do 9 litara te da se ne mogu staviti na tržište u spremnike poznate kao dama i fiasco

(b) Dopuštenje za uporabu staklenih spremnika do 18 litara za kategoriju spumante (pjenušava vina)

(c) Dodavanje pravila u kojima se navodi da vinogradari unutar proizvodnog područja iz članka 3., i nijedna druga strana, mogu prodavati vina „Custoza” (ali ne bilo koju od dodatnih kategorija) izravno krajnjim kupcima u spremnike do 60 litara, prema tradicionalnoj praksi

(d) Objašnjenje da se dopuštena uporaba spremnika koji nisu stakleni (vrećica u kutiji) ne primjenjuje na kategorije superiore i riserva

(e) Dopuštenje za uporabu bilo koje vrste zatvarača u skladu sa zakonom

Razlozi:

(a) U specifikaciji proizvoda trenutačno se samo navodi da se superiore, passito (vino od prosušenog grožđa) i spumante (pjenušavo vino) moraju pakirati u staklene boce. Predloženom izmjenom ta se obveza proširuje na sva vina „Custoza”. To je izrazito važan korak za povećanje ugleda tog povijesnog naziva, ujedno u cilju vraćanja položaja vina na tržištu i izgradnje njegova ugleda.

(b) Time se dopušta uporaba formata koji su najtraženiji na tržištu.

(c) To je odobreno jer postoji lokalna tradicija kupovine vina „Custoza” u razlivenom stanju od strane krajnjih potrošača.

(d) Time se omogućava veća jasnoća.

(e) Tom se izmjenom tekst usklađuje sa zakonodavstvom.

JEDINSTVENI DOKUMENT

1. Naziv proizvoda

„Bianco di Custoza”

„Custoza”

2. Vrsta oznake zemljopisnog podrijetla

ZOI – Zaštićena oznaka izvornosti

3. Kategorije proizvoda od vinove loze

1. Vino

5. Kvalitetno pjenušavo vino

4. Opis vina

„Bianco di Custoza”/„Custoza” uključujući kategorije riserva, superiore, spumante (pjenušavo vino) i passito (vino od prosušenog grožđa)

Karakteristična boja vina je svijetložuta različita intenziteta, ponekad uz zelenkaste tonove u mlađim vinima ili zlatne boje u određenim odabranim vinima. Buke je voćan i blago aromatičan, uz arome cvijeća te povremeno bilja i začina. Vina su svježeg, blagog i delikatnog okusa.

Riječ je o izrazito pitkim vinima koja se dobro kombiniraju. Općenito se piju mlada iako se neke selekcije u vinogradima mogu zadržati svoja svojstva dulje vremena.

Najmanja ukupna alkoholna jakost iznosi 11 % ABV, a najmanja količina suhog ekstrakta bez šećera iznosi 16,5 g po litri.

Opća analitička svojstva Najveća ukupna alkoholna jakost (u % volumena) Najmanja stvarna alkoholna jakost (u % volumena) Najmanji ukupni sadržaj kiselosti 4,5 izražen u gramima vinske kiseline po litri. Najveći sadržaj hlapljivih kiselina (u miliekvivalentima po litri) Najveći ukupni sadržaj sumporova dioksida (u miligramima po litri)

„Bianco di Custoza”/„Custoza”

Boja: svijetložuta, ponekad uz tonove blijedozelene;

Buke: voćan, prepoznatljiv i blago aromatičan

Okus: pun okusa, delikatan, idealne punine

Najmanja ukupna alkoholna jakost: 11 % ABV

Najmanja količina suhog ekstrakta bez šećera: 17 g po litri

Neprevreli šećeri: najviše 7 g po litri

Ako u tablici u nastavku nije navedena vrijednost, vina su u skladu s granicama navedenima u nacionalnom zakonodavstvu i zakonodavstvu EU-a.

Opća analitička svojstva Najveća ukupna alkoholna jakost (u % volumena) Najmanja stvarna alkoholna jakost (u % volumena) Najmanji ukupni sadržaj kiselosti 4,5 izražen u gramima vinske kiseline po litri. Najveći sadržaj hlapljivih kiselina (u miliekvivalentima po litri) Najveći ukupni sadržaj sumporova dioksida (u miligramima po litri)

„Bianco di Custoza”riserva/„Custoza”riserva

Boja: svijetložuta do zlatna različita intenziteta

Buke: intenzivan, prepoznatljiv i blago aromatičan

Okus: uravnotežen, pun okusa, idealne punine

Najmanja ukupna alkoholna jakost: 12,5 % ABV

Najmanja količina suhog ekstrakta bez šećera: 20 g/l

Neprevreli šećeri: najviše 7 g po litri

Ako u tablici u nastavku nije navedena vrijednost, vina su u skladu s granicama navedenima u nacionalnom zakonodavstvu i zakonodavstvu EU-a.

Opća analitička svojstva Najveća ukupna alkoholna jakost (u % volumena) Najmanja stvarna alkoholna jakost (u % volumena) Najmanji ukupni sadržaj kiselosti 4,5 izražen u gramima vinske kiseline po litri. Najveći sadržaj hlapljivih kiselina (u miliekvivalentima po litri) Najveći ukupni sadržaj sumporova dioksida (u miligramima po litri)

„Bianco di Custoza”superiore/„Custoza”superiore

Boja: svijetložuta do zlatna sa starenjem

Buke: ugodan, prepoznatljiv i blago aromatičan

Okus: uravnotežen, pune teksture

Najmanja ukupna alkoholna jakost: 12,50 % ABV

Najmanja količina suhog ekstrakta bez šećera: 20 g/l

Neprevreli šećeri: 7 g po litri

Ako u tablici u nastavku nije navedena vrijednost, vina su u skladu s granicama navedenima u nacionalnom zakonodavstvu i zakonodavstvu EU-a.

Opća analitička svojstva Najveća ukupna alkoholna jakost (u % volumena) Najmanja stvarna alkoholna jakost (u % volumena) Najmanji ukupni sadržaj kiselosti 4,5 izražen u gramima vinske kiseline po litri. Najveći sadržaj hlapljivih kiselina (u miliekvivalentima po litri) Najveći ukupni sadržaj sumporova dioksida (u miligramima po litri)

„Bianco di Custoza”spumante/„Custoza”spumante

Pjena: fina, dugotrajna

Boja: svijetložuta različita intenziteta, katkad sa zlatnim tonovima

Buke: mirisan, voćan i blago aromatičan kada se radi metodom Charmat fin, elegantan i prepoznatljiv ako se fermentira u boci

Okus: svjež, pun okusa, fin i uravnotežen zero dosage do demi-sec

Najmanja ukupna alkoholna jakost: 11,5 % ABV

Najmanja količina suhog ekstrakta bez šećera: 15 g/l

Ako u tablici u nastavku nije navedena vrijednost, vina su u skladu s granicama navedenima u nacionalnom zakonodavstvu i zakonodavstvu EU-a.

Opća analitička svojstva Najveća ukupna alkoholna jakost (u % volumena) Najmanja stvarna alkoholna jakost (u % volumena) Najmanji ukupni sadržaj kiselosti 5,0 izražen u gramima vinske kiseline po litri. Najveći sadržaj hlapljivih kiselina (u miliekvivalentima po litri) Najveći ukupni sadržaj sumporova dioksida (u miligramima po litri)

„Bianco di Custoza”passito/„Custoza”passito

Boja: zlatnožuta

Buke: intenzivan i voćan

Okus: od ugodnog do slatkog, uravnotežen, uz blagu aromatičnu teksturu

Najmanja ukupna alkoholna jakost: 15 % ABV

Najmanja količina suhog ekstrakta bez šećera: 22 g/l

Ako u tablici u nastavku nije navedena vrijednost, vina su u skladu s granicama navedenima u nacionalnom zakonodavstvu i zakonodavstvu EU-a.

Opća analitička svojstva Najveća ukupna alkoholna jakost (u % volumena) Najmanja stvarna alkoholna jakost (u % volumena) 12,00 Najmanji ukupni sadržaj kiselosti 4,5 izražen u gramima vinske kiseline po litri. Najveći sadržaj hlapljivih kiselina (u miliekvivalentima po litri) Najveći ukupni sadržaj sumporova dioksida (u miligramima po litri)

5. Enološki postupci

a. Osnovni enološki postupci

NEMA

b. Najveći prinos

„Bianco di Custoza”/„Custoza”

13 000 kg grožđa po hektaru

„Bianco di Custoza”superiore/„Custoza”superiore

12 000 kg grožđa po hektaru

„Bianco di Custoza”riserva/„Custoza”riserva

13 000 kg grožđa po hektaru

„Bianco di Custoza”spumante/„Custoza”spumante

13 000 kg grožđa po hektaru

„Bianco di Custoza”passito/„Custoza”passito

5 000 kg grožđa po hektaru

6. Razgraničeno zemljopisno područje

Vina „Bianco di Custoza”/„Custoza” DOC proizvode se na području koje djelomično ili u potpunosti obuhvaća sljedeće općine: Sommacampagna, Villafranca di Verona, Valeggio sul Mincio, Peschiera del Garda, Lazise, Castelnuovo del Garda, Pastrengo, Bussolengo i Sona. To je područje razgraničeno kako slijedi: počevši južno od općine Sommacampagna, od okruga Cesure (na nadmorskoj visini od 89 m), granica ide jugozapadno duž kanala za navodnjavanje ploče Alto Agro Veronese za odvodnju i poboljšanje tla do Bosconea, tamo se nakratko spaja s cestom do mjesta Villafranca prije spajanja na općinsku cestu koja prolazi kroz Pozzomoretto i Colombaru. Granica zatim slijedi cestu u blizini gradića Cà Delia preko C. Nuova Pigno i Le Grattrole do raskrižja s provincijskom cestom Villafranca – Valeggio, koju zatim slijedi sve do gradića Valeggio sul Mincio. Zatim seže prema jugu duž općinske ceste prema Pozzolou do C. Buse, gdje se spaja na cestu koja prelazi kanal za navodnjavanje Seriola Prevaldesca, koji prati sjeverno do mosta poznatog kao Ponte Lungo. Nakon tog mosta granica prati kanal za navodnjavanje Seriosa Serenelli prema jugu do granice s provincijom Mantova i regijom Lombardija (na nadmorskoj visini od 63 m). Granica se zatim vraća sjeverno duž regionalne granice i prelazi preko gradića Pignolada, Staffalonero, Prandina, Stazione di Salionze, Villa, Dolci i Pontata i zatim se odmiče od granice i prati cestu Broglie-Madonna del Frassino nakratko prema sjeveroistoku do točke blizu Pignolinija, gdje prelazi autocestu Serenissima. Zatim prati stazu koja prolazi istočno od gradića Cà Gozzetto, prolazi kroz Cà Serraglio, prolazi na zapad na točku nadmorske visine od 101 m i završava na Cà Berra Nuova (na nadmorskoj visini od 91 m) na obali jezera Frassino. Granica zatim kratkim dijelom ide uz obalu jezera, spaja se na stazu koja prolazi kroz Bertolletu i dolazi do željezničke stanice na nadmorskoj visini od 84 m. Zatim prati željeznicu prema istoku do sljedeće stanice na nadmorskoj visini od 84 m prije skretanja na cestu koja prolazi Villu Montresor i nastavlja do Cappuccinija na obali jezera Garda. Od Cappuccinija linija granice prati istočnu obalu jezera Garda prije skretanja prema unutrašnjosti pa prema okolici luke Pacegno, slijedi stazu pokraj točaka nadmorske visine od 93 m i 107 m i ispod Pacengoa do gradića Cà Allegri. Zatim prati općinsku cestu Pacengo do C. Fontana Fredda prije penjanja na drugu stazu i prelazi nadmorsku visinu od 122 m do mjesta La Tende. Otamo ide cestom Pacengo-Colà do C. alle Croci prije spuštanja jugoistočno i prati stazu pokraj točaka nadmorske visine od 118 m i 113 m i kroz Sarnighe, gdje se spaja s granicom između općina Lazise i Castelnuovo na nadmorskoj visini od 112 m. Linija se zatim ponovno penje i ide prema sjeveru duž te općinske granice prije spajanja s granicom između općina Lazise i Pastrengo u blizini Mirandole. Prati tu granicu dok ne prijeđe provincijsku cestu Verona-Lago na zapadu Osterie Vecchie i spaja se s tom cestom prema Veroni (istok) dok ne dođe do točke u blizini Bussolenga, gdje se spaja s općinskom cestom Cristo blizu nadmorske visine od 130 m. Zatim se nastavlja duž općinske ceste Palazzolo do točke gdje se autocesta Brenner siječe s općinskom granicom Bussolengo-Sona. Linija zatim prati općinsku granicu južno do Civela, gdje se spaja na provincijsku cestu Bussolengo-Sommacampagna, prelazi Sommacampagnu i prati tu cestu dok se ne spoji s cestom prema Custozi, koju prati do početne točke u Cesureu. Zapadno od kantona Broglie područje uključuje i mali teritorij u općini Peschiera del Garda, uključujući područje Monte Zecchina, koji je razgraničen kako slijedi: od staze prema jugu kantona Broglie (u blizini stare osnovne škole), granična se linija pruža zapadno prema Cà Boschettiju i Cà Rondinelliju, zatim prati provincijsku i regionalnu granicu preko Cà Boffeija, Soregonea, Cà Nuova Bazzolija. Zatim prati cestu prema kantonu Broglie dok ne prijeđe stazu gdje je linija započela.

7. Glavne sorte vinove loze

Pinot bianco (bijelo) [Pinot blanc]

Trebbiano toscano (bijelo) – Trebbiano

Trebbiano toscano (bijelo) – Biancame (bijelo)

Trebbiano toscano (bijelo) – Ugni blanc

Trebbiano toscano (bijelo) – Procanico

Riesling italico (bijelo) – Riesling [talijanski rizling]

Riesling renano (bijelo) - Riesling [rajnski rizling]

Tocai friulano (bijelo)

Tocai friulano (bijelo) – Tuchì

Garganega (bijelo) – Grecanico dorato (bijelo)

Pinot bianco (bijelo) – Pinot blanc

Malvasia bianca (bijelo) – Malvasia

Malvasia bianca (bijelo) – Verdina

Malvasia bianca (bijelo) – Iuvarella

Manzoni bianco (bijelo) – Incrocio Manzoni 6.0.13 bijeli [hibridni manzoni]

Garganega (bijelo) – Garganego

Chardonnay (bijelo)

Cortese (bijelo) – Bianca Fernanda

Pinot bianco (bijelo) – Pinot

8. Opis povezanosti

„Bianco di Custoza”/„Custoza”

Posebnosti zemljopisnog područja

Prirodni čimbenici

Vina „Custoza” proizvode se na relativno malom području koje obuhvaća veliki dio južnog dijela morenskih brežuljaka koji se nalaze između okolice Verone i jezera Garda.

Područje proizvodnje na jugozapadnom je dijelu omeđeno rijekom Mincio.

Područje se proteže na oba dijela istočnog morenskog amfiteatra prema unutrašnjosti od jezera Garda i usko povezanih fluvioglacijalnih ravnica koje se sastoje od sličnih materijala iako ne striktno istog podrijetla.

Točnije, morenski krajolik koji karakterizira područje proizvodnje „Custoza” DOC oblikuje gusti niz produljenih brežuljaka koji su smješteni u koncentričnim formacijama. Nisu strmi, imaju uspone i spustove između 50 i 100 metara. Kako su ove brežuljke formirali ostaci istih glacijacija koje su formirale jezero Garda u blizini, odlikuju se različitom strukturom tla isprekidanog širokim šljunkastim ravnicama.

Mala veličina i znatna jednolikost proizvodnog područja „Custoza” DOC znači da su klimatski uvjeti u suštini isti na cijelom području. Područje karakteriziraju vruća, ali ne sparna ljeta i relativno hladne zime koje ublažava blizina jezera Garda, koje stvara mikroklimu koja odgovara ne samo vinima već i maslini i čempresu, koji su prepoznatljivo svojstvo lokalne okoline.

Oborine padaju prilično ujednačeno tijekom godine.

Način na koji su brežuljci raspoređeni znači da se padine griju danju, a hladni se zrak može akumulirati noću, čime se stvaraju optimalni uvjeti za razvoj aromatičnih svojstava bijelog grožđa.

Stoga su okolina i klima unutar proizvodnog područja bijelih vina DOC „Custoza” uglavnom homogene.

Povijesni i ljudski čimbenici

Prva domaća vinova loza evidentirana na današnjem proizvodnom području „Custoza” DOC jesu koštice grožđa (Vitis sylvestris) još iz vremena sojenica u području Pacengo i Peschiera. Postoje dokazi o uzgoju vinove loze još u doba Rimljana (među arheološkim pronalascima u tom području nalaze se predmeti koji upućuju na to da se vino upotrebljavalo u religioznim obredima te predmeti za očuvanje i transport vina) te postoji opsežna dokumentacija o uzgoju vinove loze u tom području, posebice između Pastrenga i Sommacampagne, od 9. stoljeća nadalje i u Srednjem vijeku.

Do druge polovine 19. stoljeća lokalna su se vina prepoznavala pod nazivom „Custoza”, a riječ je o nazivu sela u općini Sommacampagna poznatome po dvjema bitkama tijekom talijanskih ratova za ujedinjenje. Prema studiji koju je 1939. proveo Centar za vinogradarstvo i vinsko eksperimentiranje Conegliano, područje Sona-Custoza također je na popisu najboljih vinogradarskih područja u zapadnom dijelu provincije Verona.

Vino „Bianco di Custoza” DOC službeno je stvoreno Predsjedničkim dekretom od 8. veljače 1971. i bilo je među prvim vinima iz Italije za koja je priznata oznaka zemljopisnog podrijetla. Skraćeni naziv „Custoza” odobren je 2005. Udruženje za zaštitu naziva „Custoza” osnovano je 1972.

Ljudski čimbenici

Sustav uzgoja vinove loze koji se najčešće upotrebljavao na području proizvodnje DOC „Custoza” tijekom dugog razdoblja njegove povijesti jest sustav rešetkastih ograda. U davnim vremenima grožđe se nije uzgajalo u posebnim vinogradima, već uz ostale usjeve koji su pak bili ograničeni brežuljkastim terenom.

Na proizvodnom području „Custoza” 1980-ih počele su se događati radikalne promjene koje su utjecale na metodu uzgoja vinove loze i prakse u agronomiji, zbog čega su proizvođači vina mogli najbolje iskoristiti svojstva autohtonih sorta vina kao što su Garganega, Trebbianello (lokalna biovrsta sorte Tocai friulano) i Bianca Fernande (lokalna varijanta sorte Cortese). Zahvaljujući progresivnim poboljšanjima u tehnologiji i iskustvu stečenome s vremenom, vinogradari sada mogu odrediti i primijeniti najpogodnije postupke za uzgoj visokokvalitetnog grožđa te odrediti idealni trenutak za njegovu berbu i postići posebnu kvalitetu grožđa zahvaljujući interakciji između sorta, tla na brežuljcima i mikroklimi.

Međutim, znanja i iskustva lokalnih proizvođača najviše dolaze do izražaja upravo kada se grožđe pretvara u vino. Kroz taj postupak mješavina grožđa „Custoza” donosi delikatan, cvjetni i voćan buke sorte Garganega, karakterističnu boju Trebbianella i blago aromatične tonove sorte Bianca Fernande te prepoznatljiva svojstva drugih sorti bijelog vina koje se uzgajaju na tom području. Kombinacija svih ovih čimbenika znači da vina „Custoza” imaju snažna lokalna obilježja i lako se prepoznaju po svježini i pitkosti.

„Bianco di Custoza”/„Custoza”

Posebna svojstva proizvoda

Osnovna svojstva vina „Custoza” jesu, i oduvijek su bila, njihova svježina, blago aromatična priroda i činjenica da su to pitka vina koja se dobro kombiniraju. Međutim, kada se na vinogradima naprave posebne selekcije, ta su vina također pogodna za starenje.

Osim sorata Garganega, Trebbianello i Bianca Fernanda, vina „Custoza” proizvode se s drugim sortama koje se uzgajaju na tom području, što im daje njihovu prepoznatljivu, izrazito aromatičnu složenost koja ih razlikuje od vina koja su napravljena s pojedinačnim sortama zasebno. Osjetilni profil koji nastaje karakteriziraju voćne i cvjetne note, ponekad uz note bilja i začina. Ukratko, miješanjem temeljnih sorti vina „Custoza” dobivaju svoj identitet dok se primjenom dodatnih sorti ona obogaćuju prepoznatljivim bukeima.

Jedan izrazito rijedak, ali tradicionalan, proizvod jest „Custoza”passito (vino od prosušenog grožđa), koji je zlatne boje te ugodna i slatka okusa, a inspiriran je vinima koja su se tradicionalno posluživala uz svečana jela.

(c) Uzročna veza između okoliša i proizvoda

Činjenica da su klimatski uvjeti uglavnom homogeni na cijelom proizvodnom području vina „Custoza” DOC (koje, naravno, nije osobito veliko) znači da različite vrste grožđa koje se uzgajaju na tom području sazrijevaju ujednačeno. Taj čimbenik znatno pridonosi oblikovanju identiteta tih vrsta bijelog vina.

Jednako je važan učinak visokog stupnja raznolikosti tla, koji je rezultat nepravilnih nanosa na tom području uslijed raznih glacijalnih procesa. Taj se aspekt materijalizira u svježoj, mladoj, živahnoj prirodi vina „Custoza”.

Konkretno, zbog svojeg sastava, glacijalna tla pomažu osigurati redovito nicanje svih vrsta vinove loze. Interakcija između tla i klime tog područja doprinosi tome da se grožđe i klice ispravno razvijaju i dozrijevaju.

Vruća, ali ne sparna ljeta pogodna su za koncentraciju šećera, a dobre varijacije između dnevnih i noćnih temperatura pomažu razvoju voćnih i cvjetnih aromatičnih tvari koje pronalazimo u vinima „Custoza” DOC.

9. Osnovni dodatni uvjeti (pakiranje, označivanje, ostali zahtjevi)

NEMA

Poveznica na specifikaciju proizvoda

https://www.politicheagricole.it/flex/cm/pages/ServeBLOB.php/L/IT/IDPagina/14117

(1) SL L 9, 11.1.2019., str. 2.